CELEX: 32018D0856
Language: bg
Date: 2018-06-08 00:00:00
Title: Решение (ОВППС) 2018/856 на Съвета от 8 юни 2018 година за изменение на Съвместно действие 2008/124/ОВППС относно мисията на Европейския съюз в областта на върховенството на закона в Косово (Това название не засяга позициите относно статута и е съобразено с Резолюция 1244(1999) на Съвета за сигурност на ООН и становището на Международния съд относно обявяването на независимост от страна на Косово.) (EULEX KOSOVO)

11.6.2018   
               
               
                  BG
               
               
                  Официален вестник на Европейския съюз
               
               
                  L 146/5
               
            РЕШЕНИЕ (ОВППС) 2018/856 НА СЪВЕТА
      от 8 юни 2018 година
      за изменение на Съвместно действие 2008/124/ОВППС относно мисията на Европейския съюз в областта на върховенството на закона в Косово (*1) (EULEX KOSOVO)
      СЪВЕТЪТ НА ЕВРОПЕЙСКИЯ СЪЮЗ,
      като взе предвид Договора за Европейския съюз, и по-специално член 28, член 42, параграф 4 и член 43, параграф 2 от него,
      като взе предвид предложението на върховния представител на Съюза по въпросите на външните работи и политиката на сигурност,
      като има предвид, че:
      
                  (1)
               
               
                  На 4 февруари 2008 г. Съветът прие Съвместно действие 2008/124/ОВППС (1).
               
            
                  (2)
               
               
                  На 14 юни 2016 г. Съветът прие Решение (ОВППС) 2016/947 (2), с което се изменя Съвместно действие 2008/124/ОВППС, като се удължава мандатът на EULEX KOSOVO до 14 юни 2018 г.
               
            
                  (3)
               
               
                  На 8 юни 2017 г. Съветът прие Решение (ОВППС) 2017/973 (3), с което се изменя Съвместно действие 2008/124/ОВППС и се определя референтна сума до 14 юни 2018 г.
               
            
                  (4)
               
               
                  След стратегическия преглед на мисията Комитетът по политика и сигурност препоръча мандатът на EULEX KOSOVO да бъде изменен и удължен до 14 юни 2020 г.
               
            
                  (5)
               
               
                  Необходимо е да се предвиди нова референтна сума за изпълнението на мандата на EULEX KOSOVO до 14 юни 2020 г.
               
            
                  (6)
               
               
                  Нищо в настоящото решение не трябва да се тълкува като засягащо независимостта и самостоятелността на съдиите и прокурорите.
               
            
                  (7)
               
               
                  Поради особения характер на дейностите на EULEX KOSOVO в подкрепа на пренасочените съдебни производства в рамките на една държава членка е целесъобразно да се определи сумата, предназначена за подкрепата, предоставяна за пренасочените съдебни производства в рамките на една държава членка, и да се предвиди изпълнението на тази част от бюджета чрез отпускане на безвъзмездни средства.
               
            
                  (8)
               
               
                  Поради това съвместно действие 2008/124/ОВППС следва да бъде съответно изменено.
               
            
                  (9)
               
               
                  EULEX KOSOVO ще се провежда в обстановка, която може да се влоши и да възпрепятства постигането на целите на външната дейност на Съюза, установени в член 21 от Договора,
               
            ПРИЕ НАСТОЯЩОТО РЕШЕНИЕ:
      Член 1
      Съвместно действие 2008/124/ОВППС се изменя, както следва:
      
                  1)
               
               
                  Член 2 се заменя със следното:
                  „Член 2
                  Мандат на мисията
                  EULEX KOSOVO подкрепя избрани институции, осигуряващи върховенството на закона в Косово, по пътя им към по-голяма ефективност, устойчивост, етническо многообразие и отчетност, независимост от политическа намеса и при пълно спазване на международните стандарти за правата на човека и добрите европейски практики — чрез дейности по наблюдение и ограничени изпълнителни функции, както е посочено в членове 3 и 3а, с цел да се предадат останалите задачи на други дългосрочни инструменти на ЕС и постепенно да се премахнат оставащите изпълнителни функции.“
               
            
                  2)
               
               
                  Член 3 се заменя със следното:
                  „Член 3
                  Задачи
                  С цел да изпълни мандата на мисията, посочен в член 2, EULEX KOSOVO:
                  
                              а)
                           
                           
                              наблюдава конкретни дела и съдебни процеси в институциите на Косово за наказателно и гражданско правосъдие, в тясно сътрудничество с други участници от ЕС, при зачитане на независимостта на съдебната власт, и улеснява контактите и наблюдава съответните заседания в рамките на регионалното сътрудничество по дела, свързани с военни престъпления, корупция и тежка и организирана престъпност;
                           
                        
                              б)
                           
                           
                              предоставя оперативна подкрепа за диалога с посредничеството на ЕС, ако е необходимо;
                           
                        
                              в)
                           
                           
                              наблюдава, наставлява и съветва изправителната служба на Косово;
                           
                        
                              г)
                           
                           
                              запазва някои ограничени изпълнителни правомощия в областта на съдебната медицина и полицията, включително операции по сигурността и остатъчна програма за защита на свидетелите, и отговорността да гарантира поддържането и утвърждаването на обществения ред и сигурността, включително, при необходимост, чрез отменяне или анулиране на оперативни решения, взети от компетентните органи на Косово;
                           
                        
                              д)
                           
                           
                              гарантира, че във всичките си дейности спазва международните стандарти относно правата на човека и прилагането на принципа за равнопоставеност между половете; и
                           
                        
                              е)
                           
                           
                              при изпълнението на своя мандат си сътрудничи със съответните агенции на ЕС, съдебните и правоприлагащите органи на държавите членки и на трети държави.“
                           
                        
            
                  3)
               
               
                  В член 16, параграф 1 последната алинея се заменя със следното:
                  „Референтната сума, предназначена за покриване на разходите на EULEX KOSOVO от 15 юни 2018 г. до 14 юни 2020 г., е в размер на 169 805 000 EUR.
                  От посочената в четиринадесета алинея сума 83 555 000 EUR са предназначени за покриване на разходите на EULEX KOSOVO за изпълнението на мандата на мисията в Косово, а 86 250 000 EUR са за покриване на разходите за подкрепата, предоставяна за пренасочените съдебни производства в рамките на една държава членка.
                  Комисията подписва споразумение за отпускане на безвъзмездни средства за сумата от 86 250 000 EUR със секретаря, действащ от името на секретариата, който отговаря за административното обслужване на пренасочените съдебни производства. Към това споразумение за отпускане на безвъзмездни средства се прилагат правилата за безвъзмездните средства, предвидени в Регламент (ЕС, Евратом) № 966/2012 на Европейския парламент и на Съвета (*2).
                  Референтната сума за EULEX KOSOVO за следващия период се определя от Съвета.
                  
                     (*2)  Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза, и за отмяна на Регламент (ЕО, Евратом) № 1605/2002 на Съвета (ОВ L 298, 26.10.2012 г., стр. 1).“"
                        
               
            
                  4)
               
               
                  В член 20, параграф 2 първото изречение се заменя със следното:
                  „Срокът му на действие изтича на 14 юни 2020 г.“.
               
            Член 2
      Настоящото решение влиза в сила в деня на приемането му.
      
         Съставено в Люксембург на 8 юни 2018 година.
         
            
               За Съвета
            
            
               Председател
            
            И. МОСКОВСКИ
         
      
      
         (*1)  Това название не засяга позициите относно статута и е съобразено с Резолюция 1244(1999) на Съвета за сигурност на ООН и становището на Международния съд относно обявяването на независимост от страна на Косово.
      
         (1)  Съвместно действие 2008/124/ОВППС на Съвета от 4 февруари 2008 г. относно мисията на Европейския съюз в областта на върховенството на закона в Косово, EULEX KOSOVO (ОВ L 42, 16.2.2008 г., стр. 92).
      
         (2)  Решение (ОВППС) 2016/947 на Съвета от 14 юни 2016 г. за изменение на Съвместно действие 2008/124/ОВППС относно мисията на Европейския съюз в областта на върховенството на закона в Косово (EULEX KOSOVO) (ОВ L 157, 15.6.2016 г., стр. 26).
      
         (3)  Решение (ОВППС) 2017/973 на Съвета от 8 юни 2017 г. за изменение на Съвместно действие 2008/124/ОВППС относно мисията на Европейския съюз в областта на върховенството на закона в Косово (EULEX KOSOVO) (ОВ L 146, 9.6.2017 г., стр. 141).